12. ฐานะการเงินและผลการดำเนินงาน

สรุปรายงานการสอบบัญชี

  สำนักงานผู้สอบบัญชีบริษัท : สำนักงานเอสจีวี ณ ถลาง จำกัด (SGV-NATALANG & CO.,
  LTD)

รายชื่อผู้สอบบัญชี : นายเมธี รัตนศรีเมธา (MR. METHEE RATANASRIMETHA)

 หมายเลขผู้สอบบัญชีเลขที่ 3425 หรือ

นายพิศิษฐ์ ชีวะเรืองโรจน์ (MR. PISIT CHIWARUANGROCH) หมายเลขผู้สอบบัญชีเลขที่ 2803
หรือ

นางสาววิภา จินดานุวัฒน์ (MS. WIPA JINDANUWAT)

หมายเลขผู้สอบบัญชีเลขที่ 3296

จากการปฏิบัติงานตรวจสอบตามมาตรฐานการสอบบัญชีที่รองรับทั่วไปของสำนักงานผู้สอบบัญชี พบว่า
งบการเงินของบริษัทปูนซิเมนต์ไทย จำกัด (มหาชน) และของบริษัทปูนซิเมนต์ไทย จำกัด (มหาชน)
และบริษัทย่อย แสดงฐานะการเงิน ผลการดำเนินงาน และกระแสเงินสด สำหรับแต่ละปีสิ้นสุดวันที่
31 ธันวาคม 2545, 2544 และ 2543
ถูกต้องตามควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และ บริษัทย่อย

[] 

[]

[]

[]

 งบการเงิน และอัตราส่วนทางการเงิน

 ของ

  บริษัท ปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงานที่ผ่านมา

ในปี 2545 บริษัทปูนซิเมนต์ไทย จำกัด (มหาชน) และบริษัทย่อย มียอดขายรวม 128,201
ล้านบาท เทียบกับปีก่อน 120,353 ล้านบาท เพิ่มขึ้น 7,848 ล้านบาท หรือประมาณร้อยละ 7
โดยยอดขายในประเทศ เพิ่มขึ้นประมาณร้อยละ 7 ในขณะที่ยอดขายต่างประเทศเพิ่มขึ้นร้อยละ 6
จากปีก่อน ทั้งนี้ยอดขายส่วนใหญ่ยังมาจากกลุ่มธุรกิจหลักของเครือฯ ได้แก่ ธุรกิจปิโตรเคมี
ธุรกิจกระดาษและบรรจุภัณฑ์ และธุรกิจซีเมนต์

บริษัทฯ และบริษัทย่อยมีกำไรสุทธิ 14,604 ล้านบาท เพิ่มขึ้น 6,970 ล้านบาท หรือประมาณร้อยละ
91 โดยมีรายได้ผลประกอบการจากบริษัทร่วมเพิ่มขึ้น 2,879 ล้านบาท หรือประมาณร้อยละ 103
และมีกำไรสุทธิจากการรวมธุรกิจเหล็กก่อสร้าง ประมาณ 2,300 ล้านบาท
ทั้งนี้กลุ่มธุรกิจที่มีผลกำไรจากการดำเนินงานและกำไรสุทธิสูงที่สุด ได้แก่ ธุรกิจปิโตรเคมี
ธุรกิจกระดาษและบรรจุภัณฑ์ และธุรกิจซีเมนต์

แหล่งที่มาหลักของรายได้ที่เพิ่มขึ้นจากส่วนได้เสียในกำไรของบริษัทร่วม ปี 2545 ได้แก่ 

-   บริษัทร่วมในธุรกิจปิโตรเคมี เท่ากับ 3,140 ล้านบาท ส่วนใหญ่มาจากธุรกิจ Olefins,
    PTA, PVC และ SM โดยมีส่วนได้เสียในกำไรของบริษัทร่วมเพิ่มขึ้นร้อยละ 144
    เมื่อเทียบกับปีก่อน

-   บริษัทร่วมอื่นๆ เท่ากับ 2,537 ล้านบาท ส่วนใหญ่มาจากธุรกิจยาง
    ชิ้นส่วนรถยนต์และธุรกิจเหล็ก โดยมีส่วนได้เสียในกำไรของบริษัทร่วมเพิ่มขึ้นจากปีก่อนร้อยละ
    68

สืบเนื่องจากการปรับปรุงโครงสร้างการดำเนินธุรกิจของปี 2545 บริษัทฯ
และบริษัทย่อยมีกำไรจากการขายเงินลงทุนและสินทรัพย์สุทธิ เท่ากับ 3,462 ล้านบาท เพิ่มขึ้น 625
ล้านบาท หรือร้อยละ 22 จากปีก่อน เนื่องจากในปี 2545
ได้มีการขายเงินลงทุนในบริษัทในเครือบางแห่ง ได้แก่ บริษัทเหล็กสยาม (2001) จำกัด
บริษัทเหล็กก่อสร้างสยาม จำกัด บริษัทสยามโมลดิ้งพลาสเตอร์ จำกัด
และบริษัทสยามลวดเหล็กอุตสาหกรรม จำกัด เป็นต้น
และกลับรายการค่าเผื่อผลขาดทุนจากการลดลงของมูลค่าเงินลงทุน รวมทั้งขายที่ดินบริเวณ
ศูนย์วิจัยกรุงเทพ (ดอนเมือง) และบริเวณสนามบินน้ำ ส่วนในปี 2544
ได้ขายเงินลงทุนในบริษัทในเครือ บางแห่งได้แก่ บริษัทเอสซีจี คาร์เซอร์วิซเซส จำกัด
บริษัทสยามคอมเพรสเซอร์อุตสาหกรรม จำกัด บริษัทสยามอุตสาหกรรมยิปซัม จำกัด และบริษัทย่อย
บริษัทนวโลหะไทย จำกัด เป็นต้น

ในปี 2545 ต้นทุนและค่าใช้จ่าย เท่ากับ 121,402 ล้านบาท เพิ่มขึ้นร้อยละ 3 เมื่อเทียบกับปีก่อน
โดย ต้นทุนขายเพิ่มขึ้นประมาณร้อยละ 4 เนื่องจากปริมาณขายทั้งในและต่างประเทศเพิ่มขึ้น
ดอกเบี้ยจ่ายและ ค่าใช้จ่ายทางการเงินลดลงประมาณ 1,119 ล้านบาท หรือประมาณร้อยละ 10
โดยดอกเบี้ยเงินกู้ในประเทศ ลดลง 662 ล้านบาท ดอกเบี้ยเงินกู้ต่างประเทศลดลง 840 ล้านบาท
เนื่องจากบริษัทสามารถลดหนี้สุทธิในปี 2545 ได้ประมาณ 22,116 ล้านบาท
โดยใช้กระแสเงินสดจากการดำเนินงาน ส่วนค่าใช้จ่ายในการขายและบริหารเพิ่มขึ้นประมาณร้อยละ
7 ซึ่งรายการดังกล่าวเป็นรายการที่เกิดขึ้นจากการดำเนินงานปกติ

ภาษีเงินได้ที่ตั้งสำรองสำหรับ ปี 2545 เท่ากับ 2,519 ล้านบาท เพิ่มขึ้น 751 ล้านบาท
หรือประมาณ ร้อยละ 42 ประกอบด้วย (1) ภาษีเงินได้นิติบุคคลสำหรับปี 1,172 ล้านบาท เพิ่มขึ้น
335 ล้านบาท หรือประมาณร้อยละ 40 (2) ภาษีเงินได้รอตัดบัญชี-สุทธิ เท่ากับ 1,347 ล้านบาท
เพิ่มขึ้น 416 ล้านบาท หรือประมาณร้อยละ 45

การควบรวมธุรกิจเหล็กก่อสร้างของเครือฯ กับกลุ่ม NTS แล้วเสร็จในเดือนพฤศจิกายน 2545
ผลจากการควบรวมธุรกิจ ทำให้งบการเงินรวมของเครือฯ มียอดหนี้สินลดลงประมาณ 5,300
ล้านบาท (ก่อนการควบรวมกิจการธุรกิจเหล็กก่อสร้างของเครือฯ มียอดขายสุทธิ ประมาณ 6,700
ล้านบาท EBITDA 1,100 ล้านบาท และมีกำไรจากการดำเนินงาน 300 ล้านบาท)

ผลจากการที่ภาวะเศรษฐกิจปรับตัวดีขึ้น ทำให้เครือฯ มีผลประกอบการในปี 2545
ดีขึ้นกว่าปีก่อนซึ่งเป็นผลเนื่องมาจากภาวะฟื้นตัวของตลาดการก่อสร้างและการเติบโตอย่างต่อเนื่องของธุรกิจกระดาษ
แม้ว่าธุรกิจปิโตรเคมียังคงมีความผันผวนด้านราคาอยู่บ้าง
แต่จากการที่ผลการดำเนินงานรวมของทุกกลุ่มธุรกิจดีขึ้น ค่าใช้จ่ายดอกเบี้ยที่ลดลง
และผลการดำเนินงานของบริษัทร่วมที่เพิ่มขึ้นสูงขึ้น จึงทำให้ผลประกอบการในปี 2545
เพิ่มสูงขึ้นกว่าปีก่อน

ผลการดำเนินงานของกลุ่มธุรกิจ

ธุรกิจปิโตรเคมี

ปี 2545 ธุรกิจปิโตรเคมี มียอดขายสุทธิ เท่ากับ 42,394 ล้านบาท เพิ่มขึ้นร้อยละ 11
แม้ราคาอ่อนตัวตามภาวะเศรษฐกิจโลก และ Margin ในปี 2545 จะค่อนข้างต่ำ โดยอยู่ที่ US$
310 ต่อตัน
แต่เนื่องจากมีปริมาณขายที่เพิ่มขึ้นจากการขยายกำลังการผลิตโอเลฟินส์และเม็ดพลาสติกโพลิโอเลฟินส์
ส่งผลให้มีกำไรสุทธิ เท่ากับ 5,285 ล้านบาท เพิ่มขึ้นร้อยละ 102 เมื่อเทียบกับปีก่อน
และส่วนหนึ่งเป็นผลเนื่องมาจากรายได้ ผลประกอบการของบริษัทร่วม SM, PTA และ PVC ที่มี
Margin เพิ่มขึ้น เนื่องจากราคาสไตรีนโมโนเมอร์ พีวีซี และพีทีเอ ปรับตัวสูงขึ้น
และอีกส่วนหนึ่งเป็นผลมาจากบริษัท สยาม มิตซุย พีทีเอ ซึ่งเป็นบริษัทร่วมทุนกับมิตซุย เคมิคัล
ประเทศญี่ปุ่น ก่อสร้างโรงงานผลิต PTA โรงงานที่ 2 เสร็จล่วงหน้าก่อนกำหนด
ทำให้มีกำลังการผลิตรวมเพิ่มขึ้นเป็นปีละ 800,000 ตัน และในปี 2545
เป็นปีแรกที่ธุรกิจปิโตรเคมีสามารถผลิต เม็ดพลาสติกโพลิโอเลฟินส์ได้ถึง 1 ล้านตัน
ซึ่งเป็นกำลังการผลิตที่อยู่ในระดับแนวหน้าของทวีปเอเชีย

ธุรกิจกระดาษและบรรจุภัณฑ์

ปี 2545 ธุรกิจกระดาษและบรรจุภัณฑ์ มียอดขายสุทธิเท่ากับ 29,305 ล้านบาท เพิ่มขึ้นร้อยละ 9
เมื่อเทียบกับปีก่อน และมีกำไรสุทธิ เท่ากับ 4,079 ล้านบาท เพิ่มขึ้นร้อยละ 25 เมื่อเทียบกับปีก่อน
ซึ่งเป็นผลเนื่องมาจากการผลิตเต็มกำลังผลิต และ Margin
ของยอดขายภายในประเทศดีกว่ายอดขายส่งออกต่างประเทศ
และส่วนหนึ่งเป็นผลจากการเข้าถือหุ้นส่วนใหญ่ในบริษัทฟินิคซ พัลพ แอนด์ เพเพอร์ จำกัด (มหาชน)
นอกจากนี้ธุรกิจฯ ยังสามารถรักษาความเป็นผู้นำตลาดของประเทศได้ในทุกกิจการ

กระดาษอุตสาหกรรม : ปริมาณความต้องการในประเทศของกระดาษอุตสาหกรรม เพิ่มขึ้นร้อยละ
12 จากปีก่อน และปริมาณขายในประเทศสูงขึ้นร้อยละ 10 โดยมีอัตราส่วนการส่งออกร้อยละ 25
ของปริมาณขายรวม ซึ่งมีการขยายสู่ภูมิภาคอินโดจีนมากขึ้นเพื่อพัฒนาเป็นตลาดส่งออกหลัก ในปี
2545 สามารถปรับปรุงเครื่องจักรให้เพิ่มปริมาณการผลิตได้มากขึ้น
รวมทั้งพัฒนาคุณภาพบริการด้วยระบบสั่งซื้อสินค้า On-Line
และระบบการชำระค่าสินค้าผ่านเครือข่ายอินเตอร์เน็ต ส่วนด้านราคาเศษกระดาษ
(ซึ่งใช้เป็นวัตถุดิบ) ปรับตัว ลดลงเล็กน้อย
เนื่องจากการใช้งานที่ลดลงและไม่มีการเก็งกำไรในการซื้อของตลาดในประเทศจีน

กระดาษพิมพ์เขียน : ปริมาณความต้องการในประเทศของกระดาษพิมพ์เขียนปี 2545 เพิ่มขึ้น
ร้อยละ 7 เมื่อเทียบกับปีก่อน โดยปริมาณขายในประเทศเพิ่มขึ้นร้อยละ 14
เป็นผลมาจากการเติบโตของธุรกิจหนังสือวารสาร สิ่งพิมพ์ส่งออกต่างประเทศ และงานพิมพ์โฆษณา
นอกจากนี้ยังได้รับเลือกให้เป็นผู้ผลิตกระดาษสำหรับนิตยสาร “เนชั่นแนล จีโอกราฟฟิก”
ที่พิมพ์จำหน่ายในประเทศไทย และในปีนี้ธุรกิจฯ มีอัตราส่วนการส่งออกร้อยละ 23
ของปริมาณขายรวม ตลาดส่งออกที่สำคัญได้แก่ สหรัฐอเมริกา ฮ่องกง มาเลเซียและสิงคโปร์
สำหรับในด้านวัตถุดิบราคาเยื่อกระดาษในตลาดโลกปรับตัวลดลง
เนื่องจากเป็นช่วงที่ทั่วโลกมีระดับสินค้า คงคลังในปริมาณสูง

บรรจุภัณฑ์ : ปริมาณขายสูงขึ้นร้อยละ 15 จากการฟื้นตัวของสินค้าอิเล็คทรอนิคส์และสินค้าเกษตร
ประกอบกับการย้ายฐานการผลิตของผู้ผลิตชั้นนำเข้ามาในประเทศไทย
กิจการเพิ่มประสิทธิภาพระบบการจัดส่งสินค้า และให้ความสำคัญกับบริการออกแบบบรรจุภัณฑ์มากขึ้น
รวมทั้งได้พัฒนาผลิตภัณฑ์ใหม่ คือกล่องกระดาษลูกฟูกลอนเล็ก (E-Flute) เพื่อเพิ่มความหลากหลาย
นอกจากนี้ยังปรับปรุงสภาพแวดล้อมภายใน โรงงานให้เป็น Hygiene Factory
ส่งผลให้เป็นที่ยอมรับของลูกค้าในอุตสาหกรรมอาหารและยา

ในวันที่ 24 มกราคม 2546 บริษัทปูนซิเมนต์ไทย จำกัด (มหาชน)
ได้ทำการซื้อหุ้นบริษัทเยื่อกระดาษสยาม จำกัด (มหาชน) จากกลุ่มบริษัทหยวน ฟุง หยู (ไต้หวัน)
ในราคา 195 บาทต่อหุ้น มูลค่าประมาณ 2,900 ล้านบาท เป็นสัดส่วนการถือหุ้น เพิ่มขึ้นร้อยละ
9.46 ทำให้สัดส่วนการถือหุ้นของบริษัทปูนซิเมนต์ไทยในปัจจุบันเพิ่มขึ้นเป็นร้อยละ 97
และคณะกรรมการบริษัทเยื่อกระดาษสยาม จำกัด (มหาชน) พิจารณาอนุมัติให้เพิกถอนหุ้นของบริษัทฯ
ออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
การดำเนินการดังกล่าวเป็นไปตามข้อกำหนดของตลาดหลักทรัพย์ฯ ที่ระบุไว้ว่า บริษัทฯ
จะสามารถออกจากการเป็นบริษัทหลักทรัพย์จดทะเบียนได้ต่อเมื่อได้รับอนุมัติจากตลาดหลักทรัพย์ฯ
และจากผู้ถือหุ้นของเยื่อกระดาษสยามไม่น้อยกว่าร้อยละ 90
โดยได้เสนอผู้ถือหุ้นเพื่อขออนุมัติในการประชุมสามัญผู้ถือหุ้นในปลายเดือนมีนาคม 2546

ภายหลังจากที่ตลาดหลักทรัพย์ฯ อนุมัติให้บริษัทเยื่อกระดาษสยาม จำกัด (มหาชน)
ออกจากตลาดหลักทรัพย์ฯ แล้ว บริษัทปูนซิเมนต์ไทย จำกัด (มหาชน)
จะยื่นประกาศเจตนาเสนอซื้อหลักทรัพย์ทั้งหมด (Tender Offer) แก่ผู้ถือหุ้นของ
บริษัทเยื่อกระดาษสยาม จำกัด (มหาชน) ส่วนที่เหลือในราคาหุ้นละ 195 บาท
ไม่รวมเงินปันผลงวดประจำปี 2545
โดยผู้มีสิทธิได้รับเงินปันผลจะต้องเป็นผู้ที่อยู่ในบัญชีรายชื่อผู้ถือหุ้น ณ วันปิดสมุด วันที่ 5 มีนาคม
2546 การดำเนินการดังกล่าวคาดว่าจะใช้เวลาประมาณ 5 เดือนจึงจะแล้วเสร็จ

ในวันที่ 28 มกราคม 2546 คณะกรรมการบริษัทเยื่อกระดาษสยาม จำกัด (มหาชน)
ได้ทำการอนุมัติให้บริษัทฯ ซื้อหุ้นเพิ่มทุนของบริษัทไทยเคนเปเปอร์ จำกัด (มหาชน) (ไทยเคน)
จำนวน 100 ล้านหุ้น ในราคาหุ้นละ 10 บาท คิดเป็นมูลค่ารวม 1,000 ล้านบาท
หรือคิดเป็นอัตราส่วนการถือหุ้นร้อยละ 40
ทำให้บริษัทสามารถขยายกำลังการผลิตกระดาษอุตสาหกรรม เพื่อต่อไปยังธุรกิจบรรจุภัณฑ์ได้
และจะทำให้มี Synergy ร่วมกับไทยเคนอีกด้วย
ทั้งนี้การลงทุนดังกล่าวจะดำเนินการภายหลังจากการที่บริษัทฯ ได้ทำ Due Diligence และ
ไทยเคนได้รับอนุมัติในแผนปรับโครงสร้างหนี้จากบรรษัทบริหารสินทรัพย์ไทย (บสท.)
ซึ่งทั้งหมดคาดว่าจะแล้วเสร็จภายในเดือนมีนาคม 2546 นี้

ธุรกิจซีเมนต์

ปี 2545 ยอดขายของธุรกิจซีเมนต์ เท่ากับ 27,269 ล้านบาท เพิ่มขึ้นร้อยละ 13
โดยปริมาณขายของ ปูนซีเมนต์ในประเทศ เท่ากับ 9 ล้านตัน เพิ่มขึ้นร้อยละ 23 จากปีก่อน
ซึ่งเป็นผลเนื่องมาจากการเติบโตของภาคการก่อสร้าง และการใช้จ่ายของภาครัฐในภูมิภาค
ส่วนในด้านปริมาณการส่งออกของปูนซีเมนต์อยู่ในระดับใกล้เคียงกับปีที่ผ่านมาที่ 7.4 ล้านตัน
และถึงแม้ว่าจะมีการแข่งขันทางด้านราคาในไตรมาสแรกของปี แต่ผลประกอบการประจำปี 2545
ของธุรกิจซีเมนต์ยังคงดีขึ้น ซึ่งเป็นผลเนื่องมาจากการขายภายในประเทศที่เพิ่ม สูงขึ้น
โดยในปีนี้มีกำไรสุทธิ เท่ากับ 2,006 ล้านบาท เพิ่มขึ้นร้อยละ 134
เนื่องจากสามารถลดค่าใช้จ่ายต่างๆ และต้นทุนการผลิตจากการใช้พลังงานทดแทน

ปูนซีเมนต์เทา : ยอดขายรวมเพิ่มขึ้นร้อยละ 6 โดยยอดขายในประเทศเพิ่มขึ้นร้อยละ 7
เนื่องจากธุรกิจอสังหาริมทรัพย์ฟื้นตัว ยอดขายต่างประเทศเพิ่มขึ้นร้อยละ 5
เนื่องจากปริมาณและราคาส่งออกสูงขึ้น

คอนกรีตผสมเสร็จ : เพิ่มปริมาณขายได้ร้อยละ 19 จากการขยายสู่งานขนาดเล็ก
และขยายฐานการผลิตในรูปแบบเฟรนไชส์ ทำให้มีส่วนแบ่งการตลาดและยอดขายสูงขึ้น ปลายปี
2545 มีผู้เข้าร่วมเฟรนไชส์ทั้งสิ้น 55 ราย

ปูนซีเมนต์ขาว : ยอดขายในประเทศเพิ่มขึ้นร้อยละ 9 ขณะที่ยอดขายต่างประเทศลดลงร้อยละ 18
เนื่องจากการแข่งขันรุนแรง ทำให้ยอดขายรวมลดลงร้อยละ 4

ปูนสำเร็จรูป : ยอดขายรวมเพิ่มขึ้นร้อยละ 20
เนื่องจากปริมาณขายในประเทศและต่างประเทศเพิ่มขึ้น ร้อยละ 33 และร้อยละ 22 ตามลำดับ

วัสดุทนไฟ : ยอดขายรวมเพิ่มขึ้นร้อยละ 2 โดยในประเทศเพิ่มขึ้นร้อยละ 8 ส่วนต่างประเทศลดลง
ร้อยละ 14 เนื่องจากได้ขายธุรกิจ Kiln Furniture ให้กลุ่ม Imerys ของประเทศฝรั่งเศส
เมื่อเดือนกันยายน 2545

ธุรกิจผลิตภัณฑ์ก่อสร้าง

ธุรกิจผลิตภัณฑ์ก่อสร้างได้ขยายตัวเพิ่มขึ้นในช่วงปี 2545
โดยแนวโน้มการขยายตัวเป็นไปในลักษณะเดียวกับธุรกิจปูนซีเมนต์
โดยปริมาณขายในประเทศของผลิตภัณฑ์กระเบื้องมุงหลังคามีอัตราการขยายตัวร้อยละ 20
ในขณะที่ปริมาณขายในประเทศของผลิตภัณฑ์กระเบื้องเซรามิก มีอัตราการขยายตัว ร้อยละ 14
โดยในปีนี้ธุรกิจฯ มียอดขายสุทธิ เท่ากับ 16,129 ล้านบาท เพิ่มขึ้นร้อยละ 24 เมื่อเทียบกับปีก่อน
การส่งออกมียอดขายเพิ่มขึ้นจากปีก่อนร้อยละ 36 สินค้าหลักที่ส่งออกได้แก่ กระเบื้องปูพื้นและบุผนัง
เซรามิก กระเบื้องซีเมนต์ ใยธรรมชาติและฉนวนใยแก้ว ตลาดส่งออกที่สำคัญ ได้แก่ สหรัฐอเมริกา
กัมพูชา และลาว โดยในปี 2545 ธุรกิจมีกำไรสุทธิ เท่ากับ 1,521 ล้านบาท เพิ่มขึ้นร้อยละ 271
เมื่อเทียบกับปีก่อน

การฟื้นตัวของตลาดอสังหาริมทรัพย์ มาตรการสนับสนุนจากรัฐบาลและอัตราดอกเบี้ยที่ต่ำลง
ส่งผลให้ความต้องการใช้วัสดุก่อสร้างเพิ่มขึ้น ธุรกิจฯ
ได้พัฒนาสินค้าและบริการให้มีคุณภาพเหนือคู่แข่ง
รวมทั้งพัฒนาสินค้าใหม่อย่างต่อเนื่องเพื่อสร้างความหลากหลายและสร้างตราสินค้าให้เป็นที่ยอมรับทั้งภายในประเทศและต่างประเทศ

ในเดือนธันวาคม ปี 2545 เครือฯ
ได้เข้าร่วมลงนามในสัญญาร่วมมือทางธุรกิจผลิตกระเบื้องหลังคาดินเผา (Clay Roof Tile) กับ
Lafarge Roofing Asia Co.,Ltd. ผู้ผลิตกระเบื้องหลังคารายใหญ่ของโลก ภายใต้ชื่อ
บริษัทลาฟาร์จสยามรูฟฟิ่ง จำกัด ด้วยทุนจดทะเบียน 176 ล้านบาท
โดยมีสัดส่วนการถือหุ้นระหว่างเครือฯ กับลาฟาร์จรูฟฟิ่ง 25:75
และจะเริ่มผลิตและจำหน่ายกระเบื้องหลังคาดินเผาประมาณปลายปี 2546
โดยจัดจำหน่ายในประเทศผ่านเครือข่ายผู้แทนจำหน่ายเครือซิเมนต์ไทยและส่งออกผ่านบริษัทค้าสากลซิเมนต์ไทย
จำกัด (SCT) ในเครือซิเมนต์ไทย โดยมีโรงงานผลิตที่นิคมพัฒนา จังหวัดระยอง
กำลังการผลิตรวมปีละ 1 ล้านตารางเมตร

ธุรกิจจัดจำหน่าย

ปี 2545 ธุรกิจจัดจำหน่าย มียอดขายสุทธิ เท่ากับ 52,191 ล้านบาท ลดลงประมาณร้อยละ 2
เมื่อเทียบกับปีก่อน ในขณะที่กำไรสุทธิ เท่ากับ 586 ล้านบาท ลดลงประมาณร้อยละ 14
เมื่อเทียบกับปีก่อน เพราะปริมาณส่งออกปูนซีเมนต์และเม็ดพลาสติกลดลง
เนื่องจากภาวะการก่อสร้างในประเทศขยายตัว ทำให้ต้องจัดสรรสินค้าเพื่อขายในประเทศมากขึ้น
ส่งผลให้การค้าระหว่างประเทศมียอดขายลดลง สินค้าส่งออกที่สำคัญ ได้แก่ ปูนซีเมนต์
เหล็กก่อสร้าง และวัสดุก่อสร้าง สินค้านำเข้าที่สำคัญได้แก่ ผลิตภัณฑ์พลังงาน

ปริมาณความต้องการในตลาดของวัสดุก่อสร้างและเคหะภัณฑ์เพิ่มขึ้นประมาณร้อยละ 15
แม้ว่าในปีนี้จะมีช่วงฤดูฝนที่ยาวนานและเกิดภาวะน้ำท่วมก็ตาม
ทั้งนี้เนื่องจากธุรกิจอสังหาริมทรัพย์เพื่ออยู่อาศัยและเพื่อการพาณิชยกรรมและอุตสาหกรรมมีการขยายตัวเพิ่มขึ้นจากปี
2544 เนื่องจากมาตรการกระตุ้น
อสังหาริมทรัพย์ของภาครัฐและอัตราดอกเบี้ยของสถาบันการเงินที่อยู่ในระดับต่ำ
ดังนั้นจึงเป็นแรงจูงใจที่สำคัญในการตัดสินใจซื้อที่อยู่อาศัย
ประกอบกับอัตราดอกเบี้ยเงินฝากที่อยู่ในระดับต่ำ ทำให้มีผลต่อแนวความคิดของประชาชน
ผู้ฝากเงินที่ต้องการลงทุนด้านอื่น

ซิเมนต์ไทยโฮลดิ้ง

ยอดขายสุทธิของกลุ่มในปี 2545 ลดลง 6,599 ล้านบาท หรือร้อยละ 100 จากปีก่อน
และมีกำไรสุทธิเท่ากับ 5,148 ล้านบาท เพิ่มขึ้น 2,731 ล้านบาท หรือประมาณร้อยละ 113
โดยส่วนหนึ่งเป็นผลเนื่องมาจากกำไรสุทธิจากการรวมธุรกิจเหล็กประมาณ 2,300 ล้านบาท
และมีรายได้ผลประกอบการจากบริษัทร่วมเพิ่มขึ้น 879 ล้านบาท หรือประมาณร้อยละ 56 จากปีก่อน
ซึ่งเป็นผลมาจากการดำเนินงานที่ดีขึ้นในธุรกิจเหล็ก ธุรกิจยางและอุปกรณ์ยานยนต์

ยอดขายที่ลดลงเป็นผลเนื่องจากเครือฯ ได้รวมกิจการธุรกิจเหล็กก่อสร้างกับบริษัท เอ็น.ที.เอส
สตีล กรุ๊ป จำกัด (มหาชน) และจัดตั้งเป็นบริษัทใหม่ชื่อ บริษัทมิลเลนเนียม สตีล จำกัด (มหาชน)
เพื่อเพิ่มความสามารถในการแข่งขันในตลาดโลก โดยเครือฯ ถือหุ้นในบริษัทใหม่ร้อยละ 45
ส่วนที่เหลืออีกร้อยละ 55 ถือหุ้นโดยเจ้าหนี้ตลอดจนผู้ถือหุ้นเดิม และที่ปรึกษาทางการเงินของ NTS
หลังจากรวมกิจการ บริษัทฯ จะมีสินทรัพย์รวม 17,000 ล้านบาทโดยมีโรงงานตั้งอยู่ที่สระบุรี ชลบุรี
และระยอง ผลิตเหล็กเส้น เหล็กลวด และเหล็กรูปพรรณขนาดเล็ก กำลังการผลิตรวมปีละ 1.7
ล้านตัน สำหรับช่องทางการจัดจำหน่าย บริษัทฯ ยังคงขายผ่านผู้แทนจำหน่ายของเครือซิเมนต์ไทย
ช่องทางการจัดจำหน่ายของ NTS และการขายตรงผ่านกลุ่มลูกค้าในปัจจุบันรวมถึงการส่งออก

การควบรวมกิจการในธุรกิจเหล็ก เป็นแนวทางที่ผู้ผลิตเหล็กชั้นนำหลายประเทศทั่วโลกเลือกใช้
เพื่อลดปัญหากำลังผลิตของอุตสาหกรรมเกินความต้องการของตลาด
โดยจะเป็นการวางรากฐานที่สำคัญของการรวมกิจการของผู้ผลิตเหล็กเส้นในอนาคต
เพิ่มขีดความสามารถในการแข่งขันให้กับกิจการ ทั้งด้านการจัดสรรกำลังการผลิตให้มีประสิทธิภาพ
ช่วยประหยัดต้นทุนการผลิต สามารถแลกเปลี่ยนความรู้ความชำนาญระหว่างกัน
การใช้เทคโนโลยีร่วมกันพัฒนาผลิตภัณฑ์ใหม่ๆ โดยเฉพาะสินค้าที่มีมูลค่าเพิ่มสูงขึ้น
เพื่อตอบสนองความต้องการของผู้บริโภค เพิ่มประสิทธิภาพในการชำระหนี้
และเพิ่มความสามารถในการพัฒนาศักยภาพของบริษัทให้แข็งแกร่งพร้อมรับการแข่งขันเสรีในตลาดโลก

ซิเมนต์ไทยพร็อพเพอร์ตี้

ยอดขายสุทธิของกลุ่มในปี 2545 เท่ากับ 513 ล้านบาท เพิ่มขึ้นจากปีก่อน 307 ล้านบาท
และมีขาดทุนสุทธิ เท่ากับ 50 ล้านบาท ลดลง 99 ล้านบาท หรือประมาณร้อยละ 66 เทียบกับปีก่อน

ฐานะการเงิน

สินทรัพย์

บริษัทฯ และบริษัทย่อยมีสินทรัพย์รวม ณ 31 ธันวาคม 2545 จำนวน 235,644 ล้านบาท
ซึ่งใกล้เคียงกับปีก่อน สินทรัพย์ส่วนใหญ่เป็นที่ดิน อาคารและอุปกรณ์ – ราคาทุน-สุทธิ ร้อยละ 32
สินทรัพย์ที่ตีราคาเพิ่มร้อยละ 28 และสินทรัพย์หมุนเวียนร้อยละ 17
ทั้งนี้กลุ่มธุรกิจที่มีสินทรัพย์รวมมากที่สุด ได้แก่ ธุรกิจซีเมนต์ ธุรกิจปิโตรเคมี
และธุรกิจกระดาษและบรรจุภัณฑ์ ตามลำดับ

สินทรัพย์หมุนเวียน : ลดลง 3,992 ล้านบาท หรือประมาณร้อยละ 9 จากปีก่อน
ผลกระทบโดยส่วนใหญ่เกิดจากการควบรวมธุรกิจเหล็กก่อสร้างของเครือฯ กับกลุ่ม NTS
ในเดือนพฤศจิกายน 2545 ทำให้ธุรกิจเหล็กในกลุ่มซิเมนต์ไทยโฮลดิ้งมีผลเป็นบริษัทร่วมตั้งแต่นั้นมา
จึงไม่ต้องนำบริษัทดังกล่าวมารวมไว้ในงบการเงิน โดยกลุ่มซิเมนต์ไทยโฮลดิ้ง
มีสินทรัพย์หมุนเวียนลดลงถึง 3,157 ล้านบาท

เงินลงทุนในหุ้นทุนและเงินให้กู้ยืมระยะยาวแก่บริษัทร่วมและบริษัทอื่น-สุทธิ : เพิ่มขึ้น 4,184
ล้านบาท หรือประมาณร้อยละ 13
เป็นผลจากเงินลงทุนในหุ้นทุนตามวิธีส่วนได้เสียของธุรกิจปิโตรเคมี เพิ่มขึ้น 3,059 ล้านบาท
เนื่องจากธุรกิจมีรายได้ที่เพิ่มขึ้นจากส่วนได้เสียในกำไรของบริษัทร่วม
และมีการลงทุนเพิ่มในบริษัทสยามโพลิเอททีลีน จำกัด ประมาณ 566 ล้านบาท
อีกส่วนหนึ่งมาจากเงินลงทุนในหุ้นทุนตามวิธีส่วนได้เสียของซิเมนต์ไทยโฮลดิ้ง เพิ่มขึ้น 1,885
ล้านบาท เนื่องจากธุรกิจมีรายได้ที่เพิ่มขึ้นจากส่วนได้เสียในกำไรของบริษัทร่วม
รวมทั้งกลุ่มได้เข้าถือหุ้นในบริษัทมิลเลนเนียม สตีล จำกัด (มหาชน) ที่จัดตั้งขึ้นใหม่
และธุรกิจกระดาษมีเงินลงทุนในบริษัทฟินิคซ พัลพ แอนด์ เพเพอร์ จำกัด (มหาชน) ลดลง 1,439
ล้านบาท เนื่องจากในปี 2545 บริษัทเยื่อกระดาษสยาม จำกัด (มหาชน)
ได้ซื้อหุ้นในฟินิคซเพิ่มขึ้นทำให้ ฟินิคซมีสถานะเป็นบริษัทย่อยตั้งแต่นั้นมา

สินทรัพย์อื่น : ลดลง 4,356 ล้านบาท หรือประมาณร้อยละ 20
โดยส่วนใหญ่เนื่องมาจากภาษีเงินได้รอตัดบัญชี – สุทธิ ลดลง เท่ากับ 3,725 ล้านบาท
หรือประมาณร้อยละ 23 จากปีก่อน

สินทรัพย์ที่ตีราคาเพิ่ม : ณ 31 ธันวาคม 2545 ได้บันทึกส่วนที่ประเมินราคาเพิ่ม ได้แก่ ที่ดิน
ใช้ราคาประเมินของกรมที่ดินมีมูลค่าเพิ่มขึ้น 7,990 ล้านบาท อาคาร เครื่องจักรและอุปกรณ์
ตามรายงานของผู้ประเมินอิสระ (ตามราคายุติธรรม) ลงวันที่ 9 มกราคม 2546 มีมูลค่าเพิ่มขึ้น
5,117 ล้านบาท และ 52,455 ล้านบาท ตามลำดับ รวมมูลค่าเพิ่มขึ้น 57,572 ล้านบาท ณ วันที่
31 ธันวาคม 2545

ในรอบระยะเวลาตั้งแต่ปี 2540 เครือฯ ได้มีนโยบายในการประเมินราคาสินทรัพย์เพิ่ม 3 ประเภท
คือ ที่ดิน อาคาร เครื่องจักรและอุปกรณ์
เนื่องจากราคาสินทรัพย์ตามบัญชีซึ่งเป็นราคาทุนต่ำกว่าราคาที่จะจัดหาใหม่มาก
จึงได้เลือกผู้ประเมินอิสระ คือ บริษัทอเมริกัน แอพเพรซัล (ประเทศไทย) จำกัด
เป็นผู้ประเมินราคา อาคาร เครื่องจักรและอุปกรณ์
และมีนโยบายที่จะทบทวนการประเมินราคาสินทรัพย์เป็นประจำปี

สภาพคล่อง

ในปี 2545 บริษัทฯ และบริษัทย่อย มีกระแสเงินสดสุทธิที่ได้มาจากการดำเนินงาน 17,944
ล้านบาท กระแสเงินสดสุทธิที่ได้มาจากกิจกรรมลงทุน 6,508 ล้านบาท
และมีกระแสเงินสดสุทธิที่ใช้ไปในกิจกรรม จัดหาเงินจำนวน 28,624 ล้านบาท ทั้งนี้ ในปี 2545
บริษัทฯ และบริษัทย่อยมีรายจ่ายลงทุนทั้งสิ้น 2,879 ล้านบาท มีการลงทุนในบริษัทร่วมและบริษัทอื่น
จำนวน 5,226 ล้านบาท และในเดือนมกราคม 2545 บริษัท เยื่อกระดาษสยาม จำกัด (มหาชน)
ซึ่งเป็นบริษัทย่อยแห่งหนึ่งได้ซื้อหุ้นเพิ่มเติมของบริษัทฟินิคซ พัลพ แอนด์ เพเพอร์ จำกัด (มหาชน)
ทำให้บริษัทฟินิคซ พัลพ แอนด์ เพเพอร์ จำกัด (มหาชน) เป็นบริษัทย่อยของบริษัท ปูนซิเมนต์ไทย
จำกัด (มหาชน) โดยมีกระแสเงินสดจ่ายเพื่อซื้อกิจการเท่ากับ 3,503 ล้านบาท โดยเป็นของปี
2545 เท่ากับ 2,064 ล้านบาท และจ่ายในปี 2544 เท่ากับ 1,439 ล้านบาท และในปี 2545
เครือฯ มีเงินสดและ รายการเทียบเท่าเงินสดลดลงสุทธิ 4,173 ล้านบาท

สำหรับลูกหนี้ที่มียอดค้างชำระนาน ณ วันที่ 31 ธันวาคม 2545 แยกตามอายุหนี้ที่ค้างชำระได้ดังนี้

  มากกว่า 3 เดือนถึง 6 เดือน 65 ล้านบาท

  มากกว่า 6 เดือนถึง 12 เดือน 337 ล้านบาท

  มากกว่า 1 ปีขึ้นไป 676 ล้านบาท

  รวม 1,078 ล้านบาท

บริษัทฯ และบริษัทย่อยได้ตั้งค่าเผื่อหนี้สงสัยจะสูญสำหรับลูกหนี้การค้า ณ วันที่ 31 ธันวาคม 2545
ไว้แล้วจำนวนเงินประมาณ 849 ล้านบาท
ซึ่งเป็นไปตามนโยบายทางบัญชีของการตั้งค่าเผื่อหนี้สงสัยจะสูญของบริษัทซึ่งคาดว่าเพียงพอแล้ว

สำหรับอัตราส่วนสภาพคล่อง พบว่าบริษัทฯ และบริษัทย่อยมีอัตราส่วนสภาพคล่องคิดเป็น 0.8 เท่า
ในขณะที่มีอัตราส่วนสภาพคล่องกระแสเงินสดเป็น 0.37 เท่า ทั้งนี้บริษัทฯ
และบริษัทย่อยมีระยะเวลาในการเรียกเก็บหนี้เฉลี่ยที่ประมาณ 36 วัน
ในขณะที่มีระยะเวลาในการชำระหนี้เฉลี่ย 27 วัน และมีระยะเวลาในการขายสินค้าเฉลี่ย 37 วัน
โดยสรุป บริษัทฯ และบริษัทย่อย มี Cash cycle อยู่ที่ประมาณ 46 วัน
จากกระแสเงินสดและอัตราส่วนสภาพคล่องต่างๆ ได้สร้างความมั่นใจว่าบริษัทฯ และบริษัทย่อย
มีสภาพคล่องที่พอเพียงต่อการดำเนินงาน ทั้งนี้บริษัทฯ
และบริษัทย่อยมีวงเงินเบิกเกินบัญชีกับธนาคารหลายแห่งจำนวนประมาณ 5,200 ล้านบาท
นอกจากนี้บริษัทยังคงมีความสามารถในการทำกำไรอยู่ในเกณฑ์ที่ดี
และมีประสิทธิภาพในการดำเนินงานสูงขึ้น

แหล่งที่มาของเงินทุน

สถานะเงินกู้สุทธิของเครือฯ ณ สิ้นปี 2545 ลดลงจากปีก่อนเหลือ 126,296 ล้านบาท
ในขณะที่หนี้เงินกู้ต่างประเทศได้ลดเหลือเพียง 36.7 ล้านเหรียญสหรัฐ โดย ณ สิ้นปี 2545
อัตราส่วนเงินกู้สุทธิต่อ EBITDA เท่ากับ 4.2 เท่า
และอัตราส่วนในความสามารถในการชำระดอกเบี้ยอยู่ที่ 2.9 เท่า ทั้งนี้ ในปี 2545 บริษัทฯ
สามารถลดหนี้สุทธิลงได้อีกประมาณ 22,116 ล้านบาท โดยใช้กระแสเงินสดจากการดำเนินงาน
หนี้สินดังกล่าวข้างต้นได้รวมหุ้นกู้ซึ่งออกโดยบริษัทปูนซิเมนต์ไทย จำกัด (มหาชน)
และบริษัทเยื่อกระดาษสยาม จำกัด (มหาชน) ประเภทไม่ด้อยสิทธิ ไม่มีหลักประกันมูลค่ารวม
92,500 ล้านบาท (ดังมีรายละเอียดตามหมายเหตุประกอบงบการเงินรวม ข้อ 12 หน้า 39)

การลดลงของอัตราส่วนเงินกู้สุทธิต่อ EBITDA
สะท้อนให้เห็นถึงโครงสร้างทางการเงินที่ดีขึ้นของเครือซิเมนต์ไทย
ดอกเบี้ยจ่ายและค่าใช้จ่ายการเงินในปี 2545 เท่ากับ 10,038 ล้านบาท
เปรียบเทียบกับดอกเบี้ยจ่ายและค่าใช้จ่ายการเงินในปี 2544 เท่ากับ 11,157 ล้านบาท และในปี
2546 บริษัทปูนซิเมนต์ไทย จำกัด(มหาชน) จะทำการไถ่ถอนหุ้นกู้ ชุดที่ 3 มูลค่า 12,000 ล้านบาท
ที่จะครบกำหนดในเดือนเมษายน 2546
ครึ่งหนึ่งจะทำการชำระโดยใช้กระแสเงินในการออกหุ้นกู้ใหม่
โดยจากการประชุมคณะกรรมการบริษัท ปูนซิเมนต์ไทยในวันที่ 29 มกราคม 2546
คณะกรรมการอนุมัติให้บริษัทออกหุ้นกู้ชุดใหม่ประเภทระบุชื่อผู้ถือ ไม่มีหลักประกัน ไม่ด้อยสิทธิ
และมีผู้แทนผู้ถือหุ้นกู้ มูลค่าไม่เกิน 6,000 ล้านบาท อายุ 4 ปี ครบกำหนดไถ่ถอนปี 2550
อัตราดอกเบี้ยคงที่ตามราคาตลาดขณะที่ออกและมีกำหนดจ่ายอัตราดอกเบี้ยทุกๆ 3 เดือน
หุ้นกู้ดังกล่าวจะเสนอขายต่อผู้ถือหุ้นกู้ในอัตราส่วนร้อยละ 50 ของจำนวนที่ครบกำหนดไถ่ถอนเท่านั้น
ส่วนหุ้นกู้ชุดที่ 5 มูลค่า 6,000 ล้านบาท ที่จะครบกำหนดในเดือนพฤศจิกายน 2546
จะพิจารณาแผนที่เหมาะสมต่อไป

โดยสรุป ผลการดำเนินงานและฐานะทางการเงินของ บริษัท ปูนซิเมนต์ไทย จำกัด (มหาชน)
และบริษัทย่อย ในปี 2545 ปรับตัวดีขึ้นกว่าปี 2544 บริษัทฯ มีรายได้รวมสูงขึ้น
มีกระแสเงินสดสุทธิเพิ่มขึ้น ในขณะที่ภาระหนี้สินลดลง
การปรับโครงสร้างทางธุรกิจเป็นไปตามเป้าหมาย รวมทั้งมีการนำเครื่องมือทางการเงินต่างๆ
มาใช้เพื่อลดความเสี่ยงจากการเปลี่ยนแปลงของอัตราดอกเบี้ยและความผันผวนของอัตราแลกเปลี่ยนอย่างเหมาะสม